**Zo  47. dňa Slovinskej evanjelickej diakonie – Podpornica**

Slovinská evanjelická diakonia s názvom Podpornica oragnizovala v dňoch 3. – 4. mája 2014 už svoj 47. deň diakonie. Tohtoročné slávnosti sa konali v najstaršom slovinskom potolerančnom kostole v Puconci. Mottom slávností bol biblický text z knihy Kazateľ 11, 1: *„Púšťaj svoj chlieb po vode, lebo po mnohých dňoch ho nájdeš“.*

Na pozvanie riaditeľa Podpornice br. farára Simona Severa sa slávnosti zúčastnili zástupcovia Strediska evanjelickej diakonie v Košeci a tajomník pre zahraničie na Generálnom biskupskom úrade ECAV na Slovensku. V sobotu, 3. mája 2014 v podvečerných hodinách potešil náštevníkov koncert slovinskej hudobnej etno skupiny s názvom Prifarski muzikanti.

Deň diakonie vyvrcholil slávnostnými službami Božími, ktoré v priamom prenose odvysielala slovinská verejnoprávna televízia. Na týchto bohoslužbách sa zúčastnilo viac ako 700 veriacich. Slávnostným kazateľom bol riaditeľ Diakonie – Podpornice Simon Sever. Záverečné áronovské požehnanie udelil biskup Evanjelickej cirkvi a. v. v Slovínsku Geza Filo. Slávnostnému bohoslužobnému zhromaždeniu sa prihovorili viacerí hostia. Za ECAV na Slovensku prítomných pozdravil biblickým textom z Matúšovho evanjelia 22, 34 – 40 tajomník pre zahraničie na GBÚ Samuel Miško. V pozdrave sa zamýšľal nad tým, kto je našim blížnym. Zdôraznil, že Pán Ježiš celým svojím životným postojom hovorí, že našim blížnym je každý človek, ktorý potrebuje pomoc, a že sa máme zamýšľať nad tým, kedy nás udalosti života volajú, aby sme my boli blížni. Napokon zhromaždeniu zaprial veľa Božieho požehania do ich ďalšej služby a odovzdal pozdrav gen. biskupa ECAV na Slovensku Miloša Klátika.

Po slávnostných službách Božích bol pre návštevníkov pripravený kultúrny program a bohaté občerstvenie. Výťažok zo zbierky vo výške viac ako 10 000€ bude použitý na podporu domácich a zahraničných humanitárnych projektov.

Samuel Miško, tajomník pre zahraničie na GBÚ

Ľubomír Marcina , správca SED Košeca - foto